**JBS tjente 15,5 millioner i hektisk år**

Herning Folkeblad, 15. februar 2020

Undertøjsfirmaet har haft travlt med overtagelse og flytning af fabrik i Litauen. Det har kostet på bundlinjen.

Udgifter til etablering af en ny fabrik i Litauen præger det netop offentliggjorte regnskab hos undertøjsproducenten JBS. Herning-virksomheden formår dog stadig at lande et overskud før skat på 15,5 millioner kroner.

JBS-direktør Michael Alstrup udtrykker tilfredshed med regnskabet, selv om resultat er en smule lavere end året før.

Han påpeger over for Herning Folkeblad, at investeringerne i Litauen giver JBS nogle klare fordele i fremtiden med produktion af flere af koncernens undertøjsmærker. I marts 2019 indgik JBS aftale om at købe en fabrik i Vilnius, som inden for tre måneder skulle flyttes til en ny adresse i byen.

- Vi har haft vanvittig travlt med at flytte fabrikken, og det koster selvfølgelig også ekstra i regnskabsåret her. Men det er helt fint, så længe vi kan se, at det her kommer til at give et afkast fremadrettet, siger Michael Alstrup.

**Fokus på bundlinje**JBS har i alt 16 forskellige mærker, hvor de mest kendte i Danmark er brands som JBS, Egtved, CR7 og Marathon. Samlet set var der en omsætning på godt 321 millioner kroner i regnskabsåret, der er afsluttet 30. september 2019. Det er lidt mere end året før på trods af, at JBS undervejs i året besluttede at lukke to butikker i Norge og Sverige.

Michael Alstrup fremhæver, at det i fremtiden ikke bliver et mål i sig selv at øge omsætningen. Tværtimod er der generelt i modebranchen fokus på, at det er tid til at skære ned på antallet af kollektioner for at skabe en sund forretning for både tøjfirmaer og butikker.

- Der skal generelt laves mindre mode, for kæderne har ikke råd til at købe alle de modevarer, hvis de kun kan sælge en lille del af det til fuldpris. Derfor vil vi i indeværende år fokusere mere på bundlinje end toplinje (omsætning, red.), siger Michael Alstrup.

**Voksede til 361 ansatte**Han forventer dog ikke, at omsætningen går tilbage i 2020. Det hænger blandt andet sammen med, at JBS som del af opkøbet i Litauen også har overtaget strømpemærket Sparta. Salget herfra vil tælle fuldt med i det nye regnskabsår, og det er tilmed planen også at tilføje en undertøjslinje fra Sparta.

- Sparta er et meget kendt mærke i Østeuropa, som sælges i supermarkederne. Men man har simpelthen sovet i timen med udvikling og markedsføring af brandet, og det vil vi få gjort noget ved, fortæller JBS-direktøren.

JBS forpligtede sig med overtagelsen til også at overtage 100 medarbejdere på fabrikken. Dermed er det samlede antal medarbejdere i koncernen vokset til 361.